贈劉九思山人
作者：李之儀
朝代：宋

paragraphs: 我行亦偶然，君來定何謂。
風高浪如山，聞者亦已畏。
而君從一葉，過我乃特地。
郵亭六日俱，臨行尤自媿。
朝出纔辨色，夜歸或霑醉。
殘燈不見人，待我獨忘睡。
語款多破顔，情極幾屑涕。
屈指再相從，便作新井計。
我擔既弛肩，君駕亦方稅。
不覺涉四年，俯仰纔一喟。
每見意每加，終始不少替。
顧匪求名頑，豈不懷此義。
凡生等飄蓬，何物非委蛻。
爲我謝故人，隨方聊自慰。